钦定古今图书集成/明伦汇编/官常典/第581卷 > 商大节
## 钦定古今图书集成/明伦汇编/官常典/第581卷 > 商大节

按《明外史》本传：“大节字孟坚，钟祥人。嘉靖初进士。授
丰城知县，捕境内盗几尽。擢兵科给事中。京察竣，复
命科道互相劾，被谪盐城县丞，三迁刑部郎中，出为
广东佥事。遣猺獞学变其俗，捣海南叛黎巢，增秩赐
金币。累官山东按察使，擢右佥都御史，巡抚保定，兼
提督紫荆诸关。虑俺荅内侵，疏请重根本，护神京。居”
四年，召理院事俺荅果大举薄都城。诏城中居民及
四方入应武举者，悉登陴守，以大节率五城御史统
之。发帑金五千两，命便宜募壮士，屡条上军民急务。
比寇退，复命兼管民兵，经略京城内外，训练鼓舞，军
容甚壮。擢右副都御史，经略如故。所募民兵已四千，
请以三等授饷，上者月二石，其次递减五斗，帝亟从
之。仇鸾为大将军，尽统中外兵马，恶大节独为一军，
不受其节制，欲困之，乃请画地分守，以京城四郊委
大节。大节言：“臣虽经略京城，实非有重兵专战守责
者也。京城四郊利害，鸾欲专以臣当臣节制者止巡
捕军，鸾又频调遣，奸宄猝发，谁为捍御哉？”所争甚晰。
而帝方宠鸾，不欲人挠其事，责大节怀奸避难，立下
诏狱。法司希旨，当大节斩。严嵩言：“大节诚有罪，但法
司引律非是，幸赦其死，戍极边。”亦不听。时三十年四
月也。明年八月，鸾死，大节故部曲石镗、孙九思等数
百人伏阙讼冤。章再上。兵部侍郎张时彻等言：“大节
为逆鸾掣肘，以底于法，乞顺群情赦之。”帝怒，镌时彻
二秩。明年，竟卒于狱。隆庆初，复故官，赠兵部尚书，谥
《端愍》。